Twee kinders dood gevind in motorTwee kinders is Maandag dood aangetref in ŉ motor in Strubenvale in Springs aan die Oos-Rand. Santi Steinmann, woordvoerder van Netcare 911, het gesê vier kinders is omstreeks 15:00 Maandagmiddag in die motor gevind. Twee van die kinders, onderskeidelik vier en ses jaar oud, is op die toneel dood verklaar. Steinmann het gesê die ander twee kinders het oorleef. ŉ Vyfjarige kind is in ŉ stabiele toestand terwyl ŉ 20 maande oue baba in ŉ ernstige toestand is. Hulle is op die toneel behandel voor hulle na ŉ nabygeleë hospitaal geneem is vir verdere mediese sorg. Volgens Steinmann was die motor agter in ŉ erf parkeer. Die kinders het glo buite gespeel en is later in die motor gevind. Die polisie kon nie onmiddellik vir kommentaar bereik word nie.